"วิรไท"ย้ำหยวนไม่กระทบตลาดเงินไทย
ผู้ว่าธปท. ชี้ตลาดการเงินไทยไม่ได้รับผลกระทบ เพราะมีการเตรียมการรองรับแล้ว และยังมีเวลาให้ผู้เกี่ยวข้องปรับตัวก่อนจะบังคับใช้อีก 1 ปีข้างหน้า
2 ธ.ค. 2558

ผู้ว่าธปท. ชี้ตลาดการเงินไทยไม่ได้รับผลกระทบ เพราะมีการเตรียมการรองรับแล้ว และยังมีเวลาให้ผู้เกี่ยวข้องปรับตัวก่อนจะบังคับใช้อีก 1 ปีข้างหน้า
นายวิรไท สันติประภพ ผู้ว่าการธนาคารแห่งประเทศไทย(ธปท.) กล่าวในงาน Thailand Focus 2015 ถึงกรณีที่กองทุนการเงินระหว่างประเทศ(ไอเอ็มเอฟ)จะนับเงินหยวนเข้าในตะกร้าสกุลเงินของไอเอ็มเอฟ หรือสิทธิพิเศษถอนเงิน SDR (Special Drawing Rights) ทำให้หยวนเป็นอีกหนึ่งเงินสกุลหลักเพิ่มจาก เหรียญสหรัฐ ปอนด์ ยูโร และเยนนั้น ผลต่อตลาดการเงินไทยคาดว่าจะเกิดขึ้นไม่ได้เกิดทันทีทันใด และตลาดก็คาดการณ์มาระดับหนึ่งแล้ว บวกกับกว่าหยวนจะมีผลใน SDR ก็ใช้เวลาอีกประมาณ 1 ปี หรือ มีผล 1 ต.ค.2559 ทำให้ผู้ที่เกี่ยวข้องกับเงินหยวนได้มีเวลาปรับตัว
“ในกรณีธปท.ก็เหมือนธนาคารกลางหลายแห่ง ที่เห็นเงินหยวนมีความสำคัญมากขึ้นก็ได้เตรียมการมาระดับหนึ่งแล้ว เช่น การไปเปิดสำนักงานผู้แทนที่กรุงปักกิ่งมาหลายปีแล้ว และเริ่มลงทุนในตราสารเงินหยวน ทำธุรกรรม เพื่อได้เรียนรู้และเข้าใจพัฒนาการเงินหยวน เตรียมความพร้อม ซึ่งการที่หยวนถูกนับในตะกร้าในระยะข้างหน้าคงเห็นนักลงทุน กองทุนต่างๆลงทุนเงินหยวนมากขึ้น”  นายวิรไทกล่าว